Villa Zorli

Villa Zorli (in italian Villa Zurli) a l'è una frazzion del comun milanes de Medija. A l'è stad un comun deperlu fina al 1757.

El Nom
La frazzion l'è ciamada inscì per la villa che gh'è lì, proprietà de la veggia familia Zorli, documentada sgiamò in del 1346 (Statuti delle acque e delle strade del contado di Milano) 'me Villa d'i Zorli.

Storia
El paes de Villa Zorli a l'è vegg veggent, defad, prima de la familia Zorli che la ghe da el nom de incoeu, la ghe stava de cà la Casada di Marcellin, importanta anca in di secol che vegnen, per el comun de Medija. In del 1289 el Gofred de Busser el tra a man el paes in del Liber Notitiae Sanctorum Mediolani 'me Villa de' Marcellinis. In tra el secol XVI e XVII in la villa ghe viv la familia Montignani: de chì el nom de Villa Montignana, poeu retornarann i Zorli.

Villa Zorli a l'è stad un comun deperlu, in la Piev de San Giulian: lì la gh'era la gesa de Santa Brigida. In del 1751 ghe viveven 182 persone, però el comun el diventa, in del 1757, una frazzion de quell de Mercugnan.

Ligam de foeura
Villa Zorli in su LombardiaBeniCulturali

 Bibliografia 
 La Chiesa Parrocchiale di Triginto - Mediglia: Una Chiesa il suo popolo e la sua storia, Rinaldo Perversi, Mediglia, 1995
 Storia di Mediglia, Sergio Leondi; dtampato da Roberto Gradella, Peschiera Borromeo, 2011

Categoria:Frazzion de Medija
Categoria:Vegg comun de la Lombardia
Categoria:Comun de la Piev de San Giulian